PS: ลุ้นงบฯไตรมาส 4/58 ออกมาดีแนะนำซื้อราคาเป้าหมาย 34.00 บ.
PS ลุ้นงบฯไตรมาส 4/58 ออกมาดี รวมถึงจะเป็นหนึ่งในผู้ได้ประโยชน์สูงสุดจากนโยบายกระตุ้นอสังหาฯของภาครัฐจากการก่อสร้างที่รวดเร็ว เราคงคำแนะนำ ซื้อ ที่มูลค่าพื้นฐาน 34.00 บาท 
12 ม.ค. 2559

บล.กสิกรไทย ระบุในบทวิเคราะห์วันนี้ (12 ม.ค.) ว่า บริษัท พฤกษา เรียลเอสเตท จำกัด (มหาชน) หรือ PS ประกาศยอดขายปี 2558 ที่ 42,386 ลบ.เพิ่มขึ้น 8.4% เทียบช่วงเดียวกันของปีก่อน แต่ต่ำกว่าที่เราคาดที่ 46,542 ลบ.และเป้าหมายของบริษัทที่ 47,000 ลบ.แม้ว่ายอดขายแนวราบจะเพิ่มขึ้น 15.7% เทียบช่วงเดียวกันของปีก่อน แต่ยอดขายคอนโดมิเนียมที่ปรับลดลง 12.2% เทียบช่วงเดียวกันของปีก่อน
โดยหลักๆเกิดจากการปรับตัวเลขในเดือนธ.ค.ที่ตัดยอดขายที่ลูกค้าไม่มาทำสัญญาออกไปเป็นจำนวนมาก ถือเป็นเหตุผลสำคัญที่ทำให้ตัวเลขรวมลดลง ในระยะสันเราประเมินประเด็นดังกล่าวเป็นปัจจัยลบ เนื่องจากจะทำให้ backlog ยกมาปี 2559 มีจำนวนลดลง ซึ่งส่งผลลบต่อความมันคงของการเติบโตของรายได้
อย่างไรก็ตามเราเห็นว่าหากราคาหุ้นปรับลดลงจากปัจจัยนี้ จะเป็นโอกาสสำหรับนักลงทุนในการเข้าลงทุนเพื่อรับประเด็นผลประกอบการ (รายได้และกำไร) ไตรมาส 4/58 ที่คาดว่าจะออกมาดีกว่าคาด รวมถึง PS จะเป็นหนึ่งในผู้ได้ประโยชน์สูงสุดจากนโยบายกระตุ้นอสังหาฯของภาครัฐจากการก่อสร้างที่รวดเร็ว เราคงคำแนะนำ ซื้อ ที่มูลค่าพื้นฐาน 34.00 บาท 